Îngrijirea unui chihuahua nu este deloc dificilă. În general, câteva minute de periaj săptămânal sunt suficiente pentru a menține blănița în ordine. Chiar dacă decizi să îl speli, chihuahua nu ridică probleme: se usucă rapid la aer și trebuie doar protejat de frig.
Pavilionul auricular trebuie șters periodic cu un colț de prosop sau cu o dischetă demachiantă, fără a încerca să pătrunzi în profunzime. Ar fi bine să eviți să îi intre apă în urechi, aceasta crescând riscul de apariție a otitei externe. Ochii trebuie curățați zilnic, la fel ca în cazul tuturor raselor exoftalmice, care au o predispoziție naturală să lăcrimeze abundent.
Ghearele au o creștere relativ rapidă, iar majoritatea acestor câini nu fac suficientă mișcare, pe substraturi suficient de rugoase, încât tocirea să se producă natural. Este un motiv important pentru a-l învăța pe cățel, de mic, cu operațiunea de tăiere a unghiilor, pe care o va accepta cu ușurință apoi, inclusiv în viața de adult.
Îngrijirea danturii este un subiect delicat la chihuahua, care este predispus, asemeni altor rase de dimensiuni mici, la probleme importante de sănătate orală. Periajul dentar este cu atât mai important în cazul lor - ar trebui să faci asta de cel puțin 2 - 3 ori pe săptămână. Detartrajul regulat ar trebui programat de 1 - 2 ori pe an.